[Video] Boetie (7), sussie (1) laat waai met rieldans‘n Skermskoot uit die video ŉ Video van ŉ skattige sewejarige seuntjie en sy jaar oue babasussie van Uniondale in die Wes-Kaap wat die rieldans doen, het die internet behoorlik aan’t gons. Ron-Mari Boshoff, die kinders se ma, het aan Maroela Media vertel dié video het soos ŉ veldbrand op sosiale media versprei nadat sy dit vroeër vandeesweek op kykNET se Facebook-blad gedeel het. In die video dans Conré en sy sussie, Janiéke, byna asof hulle die rieldans al vir jare beoefen. Conré is vanjaar in gr. R aan die gekombineerde skool in Uniondale en sy “hart was baie seer” toe hy nie saam met die gr. 1’s in hulle konsert die rieldans kon doen nie. “In dié konsert het die meisies voorskote gedra en die seuns pette. Hy het toevallig dieselfde pet ook by die huis, so toe die rieldans op televisie begin speel, het hy gehol na sy kamer, die pet gaan haal en die rieldans gedans soos niemand anders nie,” vertel Ron-Mari. Sy sê albei haar kinders het ŉ liefde vir musiek en dans. “Ek het ook grootgeword in ŉ huis waar ons lief was vir dans, miskien is dit waar dit vandaan kom,” terg sy. “Hulle het egter ŉ voorliefde vir die rieldans – hulle is gaande daaroor as dit begin speel.” Conré gaan nou in die volgende konsert saam met die gr. 1’s sy staal met die rieldans wys. Die video is sedert 27 Mei meer as 170 000 keer gekyk. https://www.facebook.com/ronmari.aylwardboshoff/videos/1346202828834405/ Kyk die video ook hier.